ΚΑΝΟΝΙΣΜΟΣ (ΕΟΚ) αριθ. 3637/92 ΤΟΥ ΣΥΜΒΟΥΛΙΟΥ της 27ης Νοεμβρίου 1992 σχετικά με σύστημα κατανομής των δικαιωμάτων διαμετακόμισης (Οικοσημεία) για αυτοκίνητα οχήματα για την μεταφορά εμπορευμάτων με συνολικό βάρος μεγαλύτερο των 7,5 τόνων που έχουν άδεια κυκλοφορίας σε κράτος μέλος και εκτελούν διαμετακομιστική μεταφορά μέσω της Αυστρίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι συνήφθη συμφωνία μεταξύ της Ευρωπαϊκής Οικονομικής Κοινότητας της Δημοκρατίας της Αυστρίας και για την οδική και σιδηροδρομική εμπορευματική διαμετακόμιση (3)-

ότι στο άρθρο 15 της προαναφερόμενης συμφωνίας προβλέπεται μείωση της ρύπανσης που προκαλείται από τα αυτοκίνητα οχήματα για τη μεταφορά εμπορευμάτων τα οποία πραγματοποιούν διαμετακομιστική μεταφορά μέσω της Αυστρίας, που θα επιτευχθεί με περιορισμό των συνολικών εκπομπών NOx των αυτοκινήτων οχημάτων για την μεταφορά εμπορευμάτων με συνολικό βάρος άνω των 7,5 τόνων, κατά 60 %, κατά τη διάρκεια δωδεκαετούς περιόδου εφαρμογής της συμφωνίας, ήτοι έως το τέλος του έτους 2003-

ότι οι ανωτέρω συνολικές εκπομπές NOx θα αντιπροσωπεύονται από έναν αριθμό σημείων (Οικοσημεία), τα οποία θα χρησιμοποιούν τα οχήματα για να τους επιτρέπεται η εκτέλεση διαμετακόμισης διαμέσου της Αυστρίας-

ότι η συμφωνία προβλέπει πως οι αρμόδιες αυστριακές αρχές θα θέτουν στη διάθεση την Κοινότητας τα προαναφερόμενα Οικοσημεία, τα οποία θα κατανέμονται από την Κοινότητα στα κράτη μέλη της σύμφωνα με κοινοτικούς κανόνες και διαδικασίες,

ότι είναι αναγκαία η καθιέρωση κανόνων που να διέπουν την κατανομή και τη διαχείριση των Οικοσημείων τα οποία τίθενται στη διάθεση της Κοινότητας-

ότι τα Οικοσημεία θα πρέπει να τίθενται στη διάθεση των κρατών μελών από την Επιτροπή-

ότι το 96,66 % των διαθέσιμων Οικοσημείων θα πρέπει να κατανεμηθεί στα κράτη μέλη σύμφωνα με συμφωνημένη αναλογία που βασίζεται στις σχέσεις στον τομέα των μεταφορών με την Αυστρία για το 1991-

ότι, τα κράτη μέλη θα πρέπει να οφείλουν να επιστρέφουν εγκαίρως στην Επιτροπή τα Οικοσημεία τα οποία, βάσει των διαθέσιμων στοιχείων, δεν αναμένεται να χρησιμοποιηθούν έως το τέλος του εν λόγω έτους-

ότι η Επιτροπή θα πρέπει να κρατά τα σημεία που απομένουν και της επιστρέφονται ως απόθεμα προς κατανομή, βάσει συμφωνημένων αντικειμενικών κριτηρίων, υπό μορφή αντιστάθμισης σε ορισμένα κράτη μέλη, το αργότερο ένα μήνα πριν από το τέλος του εν λόγω έτους.

ότι, για την κατανομή αυτού του αποθέματος βάσει αντικειμενικών κριτηρίων, η Επιτροπή επικουρείται από επιτροπή η οποία συνεστήθη με το άρθρο 4 της απόφασης 92/577/ΕΟΚ του Συμβουλίου της 27ης Νοεμβρίου 1992 για τη σύναψη της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας για τις διαμετακομιστικές σιδηροδρομικές και οδικές εμπορευματικές μεταφορές (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει το σύστημα κατανομής, μεταξύ των ενδιαφερόμενων μεταφορέων, των Οικοσημείων που τίθενται στη διάθεση της Κοινότητας βάσει του άρθρου 15 της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας για τις διαμετακομιστικές σιδηροδρομικές και οδικές εμπορευματικές μεταφορές.

Άρθρο 2

1. Αριθμός Οικοσημείων ίσος προς το 96,66 % του συνόλου των διαθέσιμων σημείων κατανέμεται μεταξύ των κρατών μελών, σύμφωνα με την αναλογία που αναφέρεται στο παράρτημα Ι.

2. Αυτά τα Οικοσημεία τίθενται ετησίως στη διάθεση των κρατών μελών σε δύο δόσεις, η πρώτη πριν από την 1η Οκτωβρίου του προηγούμενου έτους και η δεύτερη πριν από την 1η Μαρτίου του σχετικού με αυτά.

Άρθρο 3

1. Οι αρμόδιες αρχές των κρατών μελών διανέμουν τα Οικοσημεία που διαθέτουν σύμφωνα με το άρθρο 2 στους ενδιαφερόμενους φορείς οι οποίοι είναι εγκατεστημένοι στην επικράτειά τους.

2. Κάθε χρόνο, οι αρμόδιες αρχές των κρατών μελών επιστρέφουν στην Επιτροπή, το αργότερο έως τις 15 Οκτωβρίου, τα Οικοσημεία που, βάσει των διαθέσιμων στοιχείων και των εκτιμήσεων για τη διακίνηση κατά τον τελευταίο μήνα του έτους, δεν αναμένεται να χρησιμοποιηθούν έως το τέλος του έτους.

Άρθρο 4

1. Τα Οικοσημεία που δεν κατανεμήθηκαν μεταξύ των κρατών μελών, σύμφωνα με το άρθρο 2 καθώς και εκείνα που έχουν επιστραφεί στην Επιτροπή, σύμφωνα με το άρθρο 3, συνιστούν ένα κοινοτικό απόθεμα.

2. Τα Οικοσημεία του κοινοτικού αποθέματος πρέπει να χορηγούνται από την Επιτροπή στα κράτη μέλη, σύμφωνα με τη διαδικασία που ορίζεται στο άρθρο 5, τουλάχιστον ένα μήνα πριν από το τέλος του έτους, λαμβάνοντας υπόψη τον τρόπο με τον οποίο διαχειρίστηκε κάθε κράτος τα Οικοσημεία που του είχαν χορηγηθεί, καθώς και τις αντικειμενικές ανάγκες των μεταφορέων κάθε κράτους μέλους, οι οποίες μπορούν, ιδίως, να προσδιορισθούν σύμφωνα με τα ακόλουθα κριτήρια:

- την ειδική κατάσταση της Ιταλίας και της Ελλάδας, όπως αναφέρεται στο Παράρτημα ΙΙ,

- τυχόν μειονεκτική θέση εκκίνησης,

- τα προβλήματα που ανακύπτουν από την τεχνική αναβάθμιση του συνόλου των οχημάτων σε σχέση με τις εκπομπές NOx,

- τις γεωγραφικές συνθήκες,

- τα απρόβλεπτα συμβάντα.

Άρθρο 5

Η Επιτροπή επικουρείται από την επιτροπή που συνεστήθη από το άρθρο 4 της απόφασης 92/577/ΕΟΚ.

Ο αντιπρόσωπος της Επιτροπής υποβάλλει στην επιτροπή σχέδιο για την κατανομή των Οικοσημείων του κοινοτικού αποθέματος. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος, ανάλογα με τον επείγοντα χρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στη ψηφοφορία.

Η Επιτροπή εγκρίνει την προτεινόμενη κατανομή, αν η κατανομή αυτή είναι σύμφωνη με τη γνώμη της επιτροπής.

Όταν η προτεινόμενη κατανομή δεν είναι σύμφωνη με τη γνώμη της επιτροπής, ή ελλείψει γνώμης, η Επιτροπή υποβάλλει, χωρίς καθυστέρηση, στο Συμβούλιο πρόταση σχετικά με την κατανομή των Οικοσημείωη του κοινοτικού αποθέματος. Το Συμβούλιο αποφασίζει με ειδική πλειοψηφία.

Εφόσον, στο τέλος μιας περιόδου τεσσάρων εβδομάδων από την ημερομηνία που του υποβλήθηκε το θέμα, το Συμβούλιο δεν έχει αποφασίσει, η προτεινόμενη κατανομή των Οικοσημείων εγκρίνεται από την Επιτροπή.

Άρθρο 6

Ο παρών κανονισμός αρχίζει να ισχύει συγχρόνως με τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας για τις οδικές και σιδηροδρομικές εμπορευματικές διαμετακομιστικές μεταφορές.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Νοεμβρίου 1992.

Για το Συμβούλιο

Ο Πρόεδρος

J. PATTEN

(1) Γνώμη που διατυπώθηκε στις 20 Νοεμβρίου 1992 (δεν έχει ακόμα δημοσιευθεί στην Επίσημη Εφημερίδα).(2) Γνώμη που διατυπώθηκε στις 24 Νοεμβρίου 1992 (δεν έχει ακόμα δημοσιευθεί στην Επίσημη Εφημερίδα).(3) Βλέπε σελίδα 4 της παρούσας Επίσημης Εφημερίδας.(4) Βλέπε σελίδα 4 της παρούσας Επίσημης Εφημερίδας.

ΠΑΡΑΡΤΗΜΑ Ι

Αναλογία κατανομής των Οικοσημείων

Κράτος

Μονάδες

Βέλγιο

32 500

Δανία

40 500

Γερμανία

482 500

Ελλάς

60 500

Ισπανία

1 200

Γαλλία

5 000

Ιρλανδία

1 000

Ιταλία

510 000

Λουξεμβούργο

5 000

Κάτω χώρες

123 500

Πορτογαλία

400

Ηνωμένο βασίλειο

8 500

Σύνολο

1 270 600

ΠΑΡΑΡΤΗΜΑ ΙΙ

Ειδική κατάσταση που αναφέρεται στο άρθρο 4 παράγραφος 2 πρώτη περίπτωση

Από το κανονικό απόθεμα που αντιπροσωπεύει 3,34 % του συνολικού αριθμού οικοσημείων, ένα τμήμα που αντιστοιχεί στο 0,41 % του συνόλου (το οποίο κατ'εκτίμηση ισοδυναμεί με 5 430 των μονάδων που αναφέρονται στο παράρτημα Ι κατ' αρχήν χορηγείται, κατά προτεραιότητα και σύμφωνα με την αναλογία κατανομής του παραρτήματος Ι, στην Ιταλία και την Ελλάδα.